आशीष व दीपक की जोड़ी ने जीता युगल बैडमिंटन स्पर्धा
स्व. अशोक अग्रवाल की स्मृति में चल रहे युगल बैडमिंटन प्रतियोगिता का समापन हुआ। समापन समारोह के मुख्य अतिथि खादी एवं ग्रामोद्योग बोर्ड के अध्यक्ष कृष्ण कुमार राय थे। स्पर्धा का फाइनल मैच बगीचा एवं सीतापुर के बीच हुआ।
बगीचा के आशीष गोयल एवं दीपक सरकार की जोड़ी ने सीतापुर के तरुण एवं साथी को लगातार दो सेटों 21-16 एवं 21-15 से पराजित कर प्रथम स्थान प्राप्त किया। बगीचा की इस जोड़ी को 21 हजार रुपए एवं ट्रॉफी व द्वितीय पुरस्कार सीतापुर को 11 हजार रुपए एवं ट्राफी दी गई।
वहीं तृतीय पुरस्कार भी बगीचा के मनोज भगत एवं संतोष को मिला। जिन्हें 51 सौ रुपए एवं ट्रॉफी मुख्य अतिथि के हाथों दिया गया। दीप ज्वेलर्स बगीचा की तरफ से प्रथम स्थान प्राप्त करने वाले को गोल्ड प्लेटेड नोट प्रदान किया गया।
ऐसी स्पर्धा से प्रतिभाएं आती हैं सामने: राय
युगल बैडमिंटन प्रतियोगिता के समापन समारोह को संबोधित करते हुए मुख्य अतिथि राय ने कहा कि ऐसी प्रतियोगिता कराना सराहनीय है। इन्हीं प्रतियोगिताओं के माध्यम से ही अंचल की प्रतिभाएं सामने आती हैं। श्री राय ने कहा कि सरकार खेलों को बढ़ावा देने के लिए कई योजनाएं चला रही है। खिलाड़ियों को बढ़ावा दे रही है। उन्होंने बगीचा में इनडोर स्टेडियम बनवाने का आश्वासन भी दिया। जनपद उपाध्यक्ष मुकेश शर्मा ने कहा कि खेल हमें एक-दूसरे से जोड़ता है। खेल के प्रति हमेशा युवा पीढ़ी को आगे आना चाहिए। सभी तरह के खेलों में बढ़-चढ़कर भाग लेना चाहिए। ऐसी प्रतियोगिताएं हर साल होती रहनी चाहिए। डीएवी के प्राचार्य एसएन पांडेय एवं शंकर गुप्ता ने भी कार्यक्रम को संबोधित करके खिलाड़ियों के उत्साह को बढ़ाया।
hin_Deva hin_Deva hin_Deva hin_Deva hin_Deva hin_Deva